Heger, Eduard, poslanec NR SR (2019-06-21):
Ďakujem veľmi pekne, pán predsedajúci. Som si vedomý, že vstupujem do horúceho ringu, ale táto debata je, myslím si, že veľmi zmysluplná a budem reagovať teraz, pán predsedajúci, na výrok pána Kondróta o § 32, myslím. Idem reagovať na výroky predkladateľa, ktoré tu zazneli pri rozprave o jeho zákone, a poukážem aj na ten súvis, ktorý tu je, pretože rieši, tento zákon tu neprišiel len tak sčista-jasna, ale rieši nejakú situáciu, kde chce teda dať 100 euro rodičom. Takže som si istý, že všetko, čo poviem, súvisí s daným návrhom zákona a poďme teda k tomu. Na úvod by som chcel povedať, že áno, nejdeme tu sa rozprávať o opatrení, ktoré ide ruinovať rozpočet. To určite nie, toto nie je vecou, že by sa tu teraz zruinoval rozpočet, pretože naozaj tých 6 miliónov euro, to som už spomenul v písomnej rozprave. Ale. Ja som hovoril aj pritom o tom bezplatnom školstve, na ktoré vy poukazujete, a to je práve to, čo je tu tak tvrdo skúšané, pretože vy čo ste použili, pán predkladateľ, pán Tomáš aj v tej vašej, vo vašich odpovediach, tak ste povedali, že za samotné štúdium sa neplatí. Tak ono by sme si, toto keby sme zobrali teraz túto analógiu, tak by sme si mohli povedať, že viete, u nás sa predávajú tiež na Slovensku nejaké autá v základnej výbave a jeden čas bolo tak, že sa predávalo auto v základnej výbave, ktoré nemalo absolútne nič len preto, aby sa dostala nízka cena, a za všetko ste si museli priplácať. Vieme, že v Nemecku, vyspelá krajina, autá v základnej výbave majú úplne iné prvky ako to, čo má naša základná výbava. Čiže naša, by som povedal, stredná výbava je nemecká základná výbava. Čiže táto analógia jasne ukazuje, že vy síce poukazujete na to, že však samotné školstvo je bezplatné, ale tá služba toho školstva, toho vzdelávania už má toľko nadstavieb, za ktoré ten rodič musí priplácať. A kolegyňa Zimenová to veľmi pekne povedala a ukázala a vy ako rodič tiež musíte vedieť, že tá, to vzdelávanie ako také vás stojí peniaze, že musíte kupovať už aj zošity, ale teraz nemyslím zošity na písanie, ale aj učebnice, pracovné knihy a tak ďalej, ktoré sú súčasťou a ktoré sme zvykli ako rodičia vidieť, že to škola poskytovala. Dnes sa to nedeje. Paškvily okolo učebníc, ktoré sú nevyhovujúce a museli sa potom robiť nové a podobne, o tom by určite vám omnoho viacej radšej hovorili školáci. Ale chcem tu povedať inú, inú premisu, a to je fungovanie štátu. Veď štát prečo vyberá dane od ľudí? Veď to je presne to, že peniaze plynú od ľudí do štátu a štát za to má poskytnúť kvalitné služby. To je očakávanie každého občana. Ak štát alebo ak vy prídete niekam, objednáte si nejakú službu a vy tú službu nedostanete, tak vám vracajú peniaze, a toto presne mi príde. Vy vraciate ľuďom peniaze, lebo neviete zabezpečiť tú službu. To je to, čo som hovoril aj o tom automechanikovi. Ale, alebo keď teda sa darí štátu, ako hovoríte, že sa darí, tak potom znížte ceny. Však to je úplne prirodzené. Znížte cenu za tie služby. Nemusíte vracať peniaze späť, vy môžte znížiť tie ceny a to je práve o tom. Takže ten mechanizmus daní a služieb je tá základná premisa, ktorá tu je, a keď to, vy to neviete zabezpečiť tie služby, a preto dávate ako keby naspäť tie peniaze, uvedomujúc si, že nevieme vám zabezpečiť kvalitné vzdelanie, tak tuto teda alebo vidíme, že vám to vzdelanie stojí viacej, tak vám teda vraciame peniaze, lebo nevieme my zabezpečiť kvalitné vzdelanie. A ešte by som sa vrátil krátko, lebo vy ste zástupca sociálnej demokracie a aj to, že to dávate, priznávate, že ľudia nemajú teda tie peniaze, že chcete im pomôcť, preto im dávate tých sto euro. A ja sa pýtam, po dvanástich rokoch vládnutia sociálnej demokracie prečo ľudia nemajú peniaze. Je cieľom alebo je politika sociálnej demokracie; a toto mi možno vysvetlíte, lebo tuto naozaj mám medzery; že ako by som mal chápať sociálnu demokraciu, lebo z toho, čo vidím, tak politika sociálnej demokracie znamená to, že máme v štáte chudobných ľudí a udržiavame ich chudobných. Že to je cieľom, aby proste nezbohatli tí ľudia, lebo to je, to je ten stav, ktorý tu máme. My stále máme tu stále rovnaký počet chudobných, ešte aj narastá, vo vláde sociálnej demokracie počet chudobných narastá, nevieme zabezpečiť im lepšiu prácu, nevieme im zabezpečiť lepšie vzdelanie, ale tak aspoň im dáme na, v prvom ročníku sto euro na školné. Takže toto ja naozaj absolútne neviem teraz uchopiť, že 12 rokov sociálnej demokracie a ľudia sú stále rovnako chudobní. Takže; lebo áno, poviete, však zvyšujeme minimálnu mzdu. No áno, ale zvyšujete aj ceny energií. Kolega Galek by vám tu mohol a možno v ďalšom zákone vám trošku o tom porozpráva, ako vláda zvyšuje politickými rozhodnutiami ceny energií. Čiže naozaj, keď si nalejeme čistého vína, vy ste to veľmi dobre vymysleli, kolegovia zo sociálnej demokracie. Vy ste pochopili, že najväčšia skupina voličov sú práve tí, by som povedal, sociálne najslabší, na nich ste sa marketingovo zamerali, umožňuje vám to vládnuť a umožňuje vám to držať ich v zajatí. Samozrejme, tieto slová sa vám nepáčia, ale všetci, to je verejné tajomstvo, keby som povedal, že to takto je. Takže v skutočnosti toto je jasný príklad toho, že vy neviete zabezpečiť to bezplatné školstvo tak, ako by tá služba mala byť. Na západe, ako som povedal s tými autami. Základná výbava tých vozidiel je niekde úplne inde. Toto by sme očakávali od školstva, že dám to dieťa do školy a nemusím, mňa to už nestojí nič a to dieťa sa vzdeláva kvalitne, neni to ani tretia prekážka úspechu vzdelávania, nie je to vôbec nejaká prekážka úspechu vzdelávania, naše deti sú každým rokom múdrejšie. A vieme, že krajiny, napríklad Írsko zainvestovalo do vzdelávania a dostalo sa, stalo sa tigrom Európy. Vzdelávanie je, by som povedal, tým koreňom úspechu krajiny. Čo si budeme hovoriť, však to by ste vy, múdri poslanci, vy to viete omnoho lepšie. Takže; ale to, že dáte sto euro prvákom, určite nezvýši kvalitu vzdelávania. A to je to, čo tu napádame, to je to, o čom hovoríme, že nerieši sa koreň problému, ale vracajú sa peniaze, lebo štát si uvedomuje, že ten koreň problému vyriešiť nevie, nevie. A toto je, toto je problém aj tejto vládnej koalície a aj vlastne marketingového pôsobenia strany SMER. Takže kratučká reakcia. Ďakujem. Skončil som.